Američka vojna škola USAWC (US Army War College), u koju je krajem 90-ih išao ministar obrane Damir Krstičević, odgovorila je na upit reporterke Nove TV Srne Bijuk o navodnom plagiranju, odnosno navodnom ministrovu nepravilnom citiranju dijelova završnog rada u toj školi, o čemu je vijest objavio portal Index.hr.

US Army War College u svom je odgovoru podsjetio da u to vrijeme (kada je Krstičević pohađao ovu školu, op.a.) USAWC nije bio koledž na kojem se mogla steći akademska titula u rangu magisterija, kao što je to slučaj danas.

''Te godine general Damir Krstičević napisao je rad 'United Nations protection force in Croatia'. Napisao ga je kao zadatak u sklopu tečaja, a ne kao završni rad. I tada, kao i sada, US Army War College očekuje od polaznika puni profesionalni integritet. S time u vezi, a što se tiče ovog rada, mentor je 1998. prihvatio citate kao odgovarajuće'', stoji u odgovoru USAWC-a.

Podsjetimo, odmah po objavi informacije o navodnom kopiranju dijelova u radu bez citata, a o čemu je vijest objavio portal Index.hr, ministar je sazvao izvanrednu konferenciju za medije na kojoj je kazao kako je riječ o seminarskom, a ne završnom radu, te da se protiv njega provodi hibridno djelovanje.